Ole Stavad (S), 1997-11-25:
Jeg vil godt takke for den udmærkede gennemgang af den store mængde af initiativer, der er taget netop for at sikre
befolkningen den maksimale mulighed for, hvis man selv vil investere lidt tid i det, at få debatten og indsigten i forhold til hele Amsterdamtraktaten.
Spørgsmålet om, hvorvidt man skal udsende en husstandsomdelt avis, som det er sket tidligere, er jo lidt af et temperamentsspørgsmål, og der kan givet argumenteres både for og imod.
Jeg synes egentlig, det har været en uorden, at vi har gjort det tidligere.
Jeg synes ikke, at Folketinget som institution skal udsende tryksager eller publikationer til husstandsomdeling med alle Folketingets partier med fleres synspunkter.
Jeg mener, det er en opgave for de politiske partier.
Derfor er jeg og Socialdemokratiet vældig tilfreds med, at vi har en løsning, hvor vi har fået afsat en rimelig beløbsramme, 25 mio. kr., hvor den ene halvdel fordeles imellem Folketingets partier samt de to store modstanderorganisationer, som er repræsenteret i Europa-Parlamentet, som derigennem kan få også en økonomisk baggrund for at gå ind i den oplysningskampagne og den debat der er med udgangspunkt i de synspunkter og de holdninger, som de enkelte partier nu engang har.
Den anden halvdel kan søges bredt af organisationer, personer, som laver arrangementer, og som dermed også kan få den økonomiske basis for det.
Det mener jeg er den rigtige måde at gøre det på, men det kan man selvfølgelig diskutere til hudløshed.
Og det er så en serviceoplysning til hr. Albrechtsen til fremtiden: Hvis det er sådan, at hr. Albrechtsen skulle være i tvivl om, at de synspunkter, vi tilkendegiver i Europaudvalget, kun dækker de tilstedeværende medlemmer af Europaudvalgets synspunkter, kan jeg sige, at det ikke er tilfældet.
Så hvis det er sådan, at vi ved den lille afklaring kan spare hinandens tid fremover, så er det altså sådan, at vi meget gerne vedstår os det, vi siger inden for dørene i sådanne sammenhænge, også når vi kommer uden for dørene.
Men som sagt afviser vi forslaget, for vi mener, at den måde, vi har fundet til at sikre, at alle synspunkter kan komme frem, er den rigtige måde, og vi synes faktisk, at det er en uorden, at Folketinget som institution skal udsende husstandsomdelte tryksager, for hvad er egentlig begrundelsen for, at man kun skal gøre det op til en folkeafstemning, som vi taler om her?
Hvorfor skulle man ikke også gøre det forud for folketingsvalg?
Skulle det også have som konsekvens, at kommunerne og amterne til kommunevalg og amtsrådsvalg skulle til at udgive forskellige publikationer til husstandsomdeling med de opstillingsberettigede partiers og listers synspunkter?
Derfor er jeg vældig tilfreds med, at vi er, om jeg så må sige, tilbage, hvor jeg mener at den debat hører hjemme, hvor vi forsøger at give også den økonomiske baggrund for, at alle synspunkter kan komme frem i den her debat.
Dette mener jeg vi har gjort med rammen på 25 mio. kr., hvor vi både har sikret, at Folketingets partier får en økonomisk baggrund, at de to modstanderlister, som er repræsenteret i Europa-Parlamentet, får del i økonomien, og at den anden halvdel på ca. 12 mio. kr. bredt går til forskellige organisationer, som ønsker at lave arrangementer og tage initiativer i den her sammenhæng.